টেরেন্স হাওয়ার্ড
টেরেন্স ড্যাশন হাওয়ার্ড (ইংরেজি: Terrence Dashon Howard; জন্ম: ১১ মার্চ ১৯৬৯) হলেন একজন মার্কিন অভিনেতা ও গায়ক। তার অভিনয় জীবনের শুরুর দিকের উল্লেখযোগ্য কাজ হল ডেড প্রেসিডেন্টস্‌ ও মিস্টার হল্যান্ড্‌স ওপাস। তিনি ২০০৪ থেকে ২০০৬ সালের মধ্যে মূলধারার টেলিভিশন ও চলচ্চিত্রে সফলতা অর্জন করেন। ২০০৫ সালের হাসল অ্যান্ড ফ্লো চলচ্চিত্রে অভিনয় করে তিনি শ্রেষ্ঠ অভিনেতার জন্য একাডেমি পুরস্কারের মনোনয়ন লাভ করেন। তার অভিনীত অন্যান্য উল্লেখযোগ্য চলচ্চিত্রসমূহ হল লাকাওয়ানা ব্লুজ (২০০১), রে ও ক্র্যাশ (২০০৪), ফোর ব্রাদার্স ও গেট রিচ অর ডাই ট্রায়িন (২০০৫), আইডলওয়াইল্ড (২০০৬), অগাস্ট রাশ ও দ্য ব্রেভ ওয়ান (২০০৭), উইনি ম্যান্ডেলা (২০১১), এবং প্রিজনার্স (২০১৩)। হাওয়ার্ড আয়রন ম্যান চলচ্চিত্রে ও এর ভিডিও গেম সংস্করণে জেমস রোডস চরিত্রে কাজ করেন, পরবর্তী কালে ডন চিডল তার স্থলাভিষিক্ত হন। তিনি টিভি ধারাবাহিক এম্পায়ার-এ লুসিয়াস লিওন চরিত্রে কাজ করছেন। তার প্রথম অ্যালবাম শাইন থ্রো ইট ২০০৮ সালের সেপ্টেম্বর প্রকাশিত হয়।